Απόφαση του Γενικού Δικαστηρίου (πέμπτο τμήμα)
της 12ης Ιουνίου 2014 — Sarc κατά Επιτροπής
(Υπόθεση T‑488/11)
«Κρατικές ενισχύσεις — Σύμβαση παραχωρήσεως αδείας χρήσεως λογισμικού — Απόφαση διαπιστώνουσα ότι δεν υφίσταται κρατική ενίσχυση — Προσφυγή ακυρώσεως — Απουσία ουσιώδους επηρεασμού της ανταγωνιστικής θέσεως — Απαράδεκτο — Διαδικαστικά δικαιώματα των ενδιαφερομένων μερών — Παραδεκτό — Μη κίνηση επίσημης διαδικασίας ελέγχου — Απουσία σοβαρών δυσχερειών — Πλεονέκτημα»
1.                     Προσφυγή ακυρώσεως — Φυσικά ή νομικά πρόσωπα — Πράξεις που τα αφορούν άμεσα και ατομικά — Απόφαση της Επιτροπής διαπιστώνουσα ότι δεν υφίσταται κρατική ενίσχυση — Προσφυγή ανταγωνίστριας επιχειρήσεως η οποία αμφισβητεί το βάσιμο της αποφάσεως — Επιχείρηση μη δικαιολογούσα ουσιώδη επηρεασμό της θέσεώς της στην αγορά — Απαράδεκτο (Άρθρα 108 § 2 ΣΛΕΕ και 263, εδ. 4, ΣΛΕΕ) (βλ. σκέψεις 31-37, 43-58)
2.                     Προσφυγή ακυρώσεως — Φυσικά ή νομικά πρόσωπα — Πράξεις που τα αφορούν άμεσα και ατομικά — Απόφαση της Επιτροπής διαπιστώνουσα ότι δεν υφίσταται κρατική ενίσχυση — Προσφυγή των ενδιαφερομένων κατά το άρθρο 108, παράγραφος 2, ΣΛΕΕ — Προσδιορισμός του αντικειμένου της προσφυγής — Προσφυγή αποσκοπούσα στη διαφύλαξη των διαδικαστικών δικαιωμάτων των ενδιαφερομένων — Ισχυρισμοί αφορώντες την εκτίμηση των πληροφοριών και των στοιχείων που διέθετε η Επιτροπή — Επιτρέπονται (Άρθρα 108 § 2 ΣΛΕΕ και 263, εδ. 4, ΣΛΕΕ· Κανονισμός Διαδικασίας του Γενικού Δικαστηρίου, άρθρο 44 § 1, στοιχείο γ΄· κανονισμός 659/1999 του Συμβουλίου, άρθρα 1, στοιχείο η΄, και 4 § 2) (βλ. σκέψεις 38, 63-65, 73)
3.                     Ένδικη διαδικασία — Προβολή νέων ισχυρισμών κατά τη διάρκεια της δίκης — Προϋποθέσεις — Ανάπτυξη ήδη προβληθέντος ισχυρισμού — Επιτρέπεται (Κανονισμός Διαδικασίας του Γενικού Δικαστηρίου, άρθρο 48 § 2) (βλ. σκέψη 70)
4.                     Ενισχύσεις χορηγούμενες από τα κράτη — Εξέτασή τους από την Επιτροπή — Κατ’ αντιμωλίαν διαδικασία — Δικαιώματα συμμετοχής και ενημερώσεως των ενδιαφερομένων — Περιορισμένος χαρακτήρας (Άρθρο 108 § 2 ΣΛΕΕ) (βλ. σκέψεις 79-84)
5.                     Ενισχύσεις χορηγούμενες από τα κράτη — Έννοια — Εφαρμογή του κριτηρίου του ιδιώτη επενδυτή — Εξουσία εκτιμήσεως της Επιτροπής — Δικαστικός έλεγχος — Όρια (Άρθρο 107 § 1 ΣΛΕΕ) (βλ. σκέψεις 90-93)
Αντικείμενο
Αίτημα ακυρώσεως της αποφάσεως C(2011) 642 τελικό της Επιτροπής, της 10ης Μαΐου 2011, στη διαδικασία στον τομέα των κρατικών ενισχύσεων NN 68/2010 — Κάτω Χώρες, με την οποία κρίθηκε, κατά το πέρας της προκαταρκτικής φάσεως εξετάσεως, ότι η συναφθείσα μεταξύ του Technische Universiteit Delft και της Delftship BV σύμβαση παραχωρήσεως αδείας για τη χρήση πηγαίου κώδικα λογισμικού δεν συνιστά κρατική ενίσχυση.
Διατακτικό
Το Γενικό Δικαστήριο αποφασίζει:
1)
Απορρίπτει την προσφυγή.
2)
Καταδικάζει τη Scheepsbouwkundig Advies- en Rekencentrum (Sarc) BV στα δικαστικά έξοδά της καθώς και στα δικαστικά έξοδα της Ευρωπαϊκής Επιτροπής και του Technische Universiteit Delft.
3)
Το Βασίλειο των Κάτω Χωρών φέρει τα δικαστικά έξοδά του.